Л.А. Абукаева 1969-ше ийын теле тылзын 25-ше кечыштыже Пошкырт кундемысе Мишкан районын Шаде Шогертен (рушла Новоключево) ялешыже шочын. Ондак Нерге кыдалаш школышто, варажым Ӱпӧ оласе 73 №- ан школышто шинчымашым поген. 1987-ше ийыште школым ший медаль дене тунем лектын да Башкир кугыжаныш университетыште тунеммыжым шуен. 1990-ше ийыште марий йылмым, литературым да фольклорым келгынрак шымлашлан Марий кугыжаныш университетышке кусна. 1992-шо ийыште, университетым йошкар диплом дене тунем пытарымеке, тыштак руш да чумыр йылмышанче кафедрыште преподавательлан тыршаш тӱҥалеш. 1993-шо ий гыч 1996-шо ий марте аспирантурышто шинчымашым пога. 1996-шо ийыште «Марий йылмыште шеледалтдыме структуран сложноподчинённый предложений-влак» теме дене кандидатлык диссертацийым арала да филологий шанче кандидат лӱмым налеш. 2004-ше ийыште Марий кугыжаныш университетысе финн-угор йылме-влак кафедр пелен улшо докторантуржым тунем пытара. Университетыште руш йылме да чумыр йылмышанче кафедрын доцентше лиеш. Л.А. Абукаеван докторлык диссертаций темыже: «Марий йылмыште экспрессивный синтаксический савыртыш-влак». Шанче пашам тудо 2005-ше ий теле тылзын 16-шо кечыштыже арала. Шанче консультантше — филологий шанче доктор, профессор Юрий Владимирович Андуганов лийын. Мутат уке, Любовь Алексеевна моткоч уста, виян марий йылмызе. Тудо шочмо йылмынам вияҥдымаште изи огыл надырым пыштен. Л.А. Абукаева Марий Элысе йылме-влак шотышто комиссийын, «Вестник Марийского университета» журналын редколлегий членже. 2006-шо да 2012-шо ийлаште Марий Эл Республикын Кугыжаныш погынжын чап гармотыж дене палемдалтын.